CELEX: 32015R1556
Language: el
Date: 2015-06-11 00:00:00
Title: Κατ' εξουσιοδότηση κανονισμός (ΕΕ) 2015/1556 της Επιτροπής, της 11ης Ιουνίου 2015, για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τη μεταβατική αντιμετώπιση των ανοιγμάτων σε μετοχές δυνάμει της προσέγγισης IRB (Κείμενο που παρουσιάζει ενδιαφέρον για τον ΕΟΧ)

19.9.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 244/9
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/1556 ΤΗΣ ΕΠΙΤΡΟΠΉΣ
   της 11ης Ιουνίου 2015
   για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τη μεταβατική αντιμετώπιση των ανοιγμάτων σε μετοχές δυνάμει της προσέγγισης IRB
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 495 παράγραφος 3 τρίτο εδάφιο,
   Εκτιμώντας τα ακόλουθα:
   
               (1)
            
            
               Είναι αναγκαίο να καθοριστούν οι όροι υπό τους οποίους οι αρμόδιες αρχές δύνανται να απαλλάσσουν από την εφαρμογή της IRB ορισμένες κατηγορίες ανοιγμάτων σε μετοχές που κατέχονται από ιδρύματα και θυγατρικές ιδρυμάτων της ΕΕ στο οικείο κράτος μέλος την 31η Δεκεμβρίου 2007.
            
         
               (2)
            
            
               Οι όροι αυτοί πρέπει να καθοριστούν με εναρμονισμένο τρόπο, ώστε να μην έχουν δυσανάλογα αρνητικές επιπτώσεις στην ομαλή μετάβαση των εθνικών έννομων τάξεων από το καθεστώς που θεσπίστηκε με τη μεταφορά στο εθνικό δίκαιο της οδηγίας 2006/48/ΕΚ του Ευρωπαϊκού Κοινοβουλίου και του Συμβουλίου (2), και ιδίως του άρθρου 154 παράγραφος 6, στο καθεστώς που θεσπίζεται με τον κανονισμό (ΕΕ) αριθ. 575/2013.
            
         
               (3)
            
            
               Κατά τον καθορισμό των εν λόγω όρων πρέπει να λαμβάνονται δεόντως υπόψη, στο μέτρο του δυνατού, οι θεμιτές προσδοκίες των ιδρυμάτων στα οποία έχει χορηγηθεί η απαλλαγή υπό το προηγούμενο καθεστώς, το οποίο ίσχυε έως τις 31 Δεκεμβρίου 2013. Ως εκ τούτου, πρέπει να επιτρέπεται στις αρμόδιες αρχές να χορηγούν την εν λόγω απαλλαγή στα ιδρύματα αυτά. Η εν λόγω απαλλαγή δεν πρέπει να παρέχεται σε άλλα ιδρύματα.
            
         
               (4)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υποβλήθηκαν από την Ευρωπαϊκή Αρχή Τραπεζών στην Επιτροπή.
            
         
               (5)
            
            
               Η Ευρωπαϊκή Αρχή Τραπεζών διενήργησε ανοικτές δημόσιες διαβουλεύσεις σχετικά με το σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τα οφέλη και ζήτησε τη γνώμη της ομάδας τραπεζικών συμφεροντούχων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (3),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι αρμόδιες αρχές δύνανται να παρέχουν σε ιδρύματα και θυγατρικές ιδρυμάτων της ΕΕ την απαλλαγή από την εφαρμογή της IRB που αναφέρεται στο άρθρο 495 παράγραφος 1 του κανονισμού (ΕΕ) αριθ. 575/2013 μόνο όσον αφορά τις κατηγορίες των ανοιγμάτων σε μετοχές οι οποίες στις 31 Δεκεμβρίου 2013 τύγχαναν ήδη απαλλαγής από την εφαρμογή της IRB.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Ιουνίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 27.6.2013, σ. 1.
   
      (2)  Οδηγία 2006/48/ΕΚ του Ευρωπαϊκού Κοινοβουλίου και του Συμβουλίου, της 14ης Ιουνίου 2006, σχετικά με την ανάληψη και την άσκηση δραστηριότητας πιστωτικών ιδρυμάτων (ΕΕ L 177 της 30.6.2006, σ. 1).
   
      (3)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).